Anschluss
Store norske leksikon,Historie,Verdens historie og samtidshistorie,Verdens historie,Andre verdenskrig
Anschluss er Østerrikes tilslutning til Tyskland 13. mars 1938. Den ble gjennomført av den nazistiske kansler Arthur Seyss-Inquart etter at tyske tropper hadde marsjert inn i landet.
Etter første verdenskrig Nasjonalforsamlingene i de to landene hadde i 1918–1919 erklært at Tysk-Østerrike var en del av den tyske republikken. Seierherrene i første verdenskrig, særlig Frankrike og Italia, motsatte seg imidlertid Anschluss. Fredsslutningene i Versailles og Saint-Germain slo fast at det ikke kunne skje noen endring i Østerrikes statsrettslige stilling uten samtykke av Folkeforbundet.Seierherrene hindret folkeavstemning om spørsmålet, men lokale avstemninger i Tirol og Salzburg viste overveldende flertall for Anschluss. I 1931 forsøkte de to lands regjeringer å gjennomføre en tollunion, men ble stanset av Frankrike, Italia og Den lille entente. Etter 1933 Etter at Hitler i 1933 hadde fått makten i Tyskland, ble reaksjonen mot Anschluss skarpere i Østerrike. I de følgende år ble striden mellom tilhengerne av tilslutning og de forskjellige fraksjoner av motstandere sterkt tilspisset, inntil Anschluss ble gjennomført etter den tyske innmarsjen i 1938.Østerrikes tilslutning til Tyskland ble opphevet i 1945, og i den østerrikske statsavtale av mai 1955 inngikk et forbud mot politisk eller økonomisk union mellom Østerrike og Tyskland. Les mer i Store norske leksikon andre verdenskrig andre verdenskrig – viktige hendelser første verdenskrig Folkeforbundet